《宗太守招饮爱山台出图卷索题久未报也，是秋八月移守宁波为次东坡道场山诗韵成三首 其二》
清代·许传霈

六载重来步层麓，怀人春雨苦空谷。歧途日暮将安之，踯躅危磴碍进足。

何期严濑水淼漫，忽聚萍梗路曲盘。喜约儿童迎竹马，快沾膏泽聆鸣湍。

坐看云岫无心出，当夏凉风铺琴席。红亭白塔开旧颜，翠竹苍松表净植。

尽多风景付云鬟，罗列明窗大几间。犹幸良朋结良会，爱山过客同说山。

爱山爱士评月旦，勤学岂废修途半。经济无非道德腴，我熟闻之望洋叹。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。